Document ID: /roh_data/filtered/fineweb-2-filterrobots_roh.jsonl.gz/11741

La nova ordinaziun preveda che las almain 26 dumengias libras ad onn, ch'èn da garantir al persunal, pon vegnir repartidas irregularmain sin in onn calendar. Entaifer in quartal dal calender è dentant da dar almain ina dumengia libra. La regla va exclusivamain per ils centers da cumpra e betg per manaschis singuls. Il persunal pertutgà survegn per la lavur da dumengia cumpensaziuns che surpassan las directivas legalas.
Chantuns proponan ils centers
Il Departement federal per economia, furmaziun e perscrutaziun fixescha ils centers da cumpra pertutgads sin proposta dal chantun. In da quests centers da cumpra en il Grischun è il Designer Outlet Landquart. La revisiun va en vigur l'emprim d'avrigl 2015.
L'ordinaziun fixescha era ils criteris pertutgant la purschida da products, la svieuta ed il lieu dal center. Il center sto per exempel sa chattar en in territori turistic tenor artitgel 25, a linea 2 da la lescha da lavur. Alternativamain po il center da cumpra era esser en ina distanza da maximalmain 15 km davent dal cunfin svizzer ed en la vischinanza d'ina staziun u d'in access a l'autostrada.
Il scumond da lavurar la dumengia vegn sutminà
Il Cussegl federal haja preschentà in'ordinaziun che sutminescha vinavant il scumond da lavurar la dumengia. Per tscherts centers da cumpra vegn introducì lavur da dumengia permanenta, crititgescha travail.suisse, l'uniun independenta dals lavurers. Ella è schoccada ch'ils interess dals lavurers na vegnan betg resguardads avunda.
Regenza ha decidì cunter il Tribunal federal
Il settember 2014 ha la regenza grischuna decidì che las stizuns dal Designer Outlet a Landquart duain restar avertas vinavant la dumengia. Ella ha interpretà ina sentenzia dal Tribunal federal en quest senn ch'ì na dettia nagina obligaziun da serrar las stizuns per immediat la dumengia. La dretgira a Losanna haja tratg sia decisiun resguardond relaziuns dal dretg da lavur che na correspundian betg pli a las realitads actualas. Uschia la resposta da la regenza grischuna sin ina dumonda da la fracziun socialdemocratica dal Cussegl grond.
Unia ha recurrì tar il Cussegl federal
Pervi da la vendita da la dumengia en il Designer Outlet a Landquart è il sindicat Unia sa drizzà al Cussegl federal. Il sindicat aveva pretendi ch'il Cussegl federal duaja procurar ch'il chantun Grischun sa tegnia vi da la sentenzia dal Tribunal federal.
Dispita dapi l'avertura
Il center da cumpra sper l'access da l'autostrada a Landquart datti dapi il 2009. Cumenzà ha il center sut il num Alpenrhein Village Outlet. Dapi lura datti la dispita tranter il chantun ed il sindicat davart la lavur da la dumengia.